పెట్టుబడులకు స్వర్గధామం హైదరాబాద్‌
- ఐటీ, రక్షణ, ఏరోస్పేస్‌లు ప్రాధాన్యత రంగాలు
-  విద్యుత్తులో మిగులు సాధిస్తాం
-  డల్లాస్‌ పెట్టుబడిదారుల సమావేశాల్లో కెటిఆర్‌
-  టి-తాగునీటి పథకానికి, మిషన్‌ కాకతీయకు ఎన్నారైల రెండు లక్షల డాలర్ల విరాళం
          డల్లాస్‌ (అమెరికా): తెలంగాణలో పారిశ్రామిక పెట్టుబడులు పెంచేందుకు తమ ప్రభుత్వం పూర్తి సహకార ధోరణితో ముందుకు సాగుతోందని రాష్ట్ర ఐటీ, పంచాయితీరాజ్‌ శాఖ మంత్రి కె.తారక రామారావు (కేటీఆర్‌) అన్నారు. అమెరికా పర్యటనలో ఉన్న ఆయన నాలుగో రోజు ఇక్కడ డల్లాస్‌లో సీమా క్లబ్‌లో ఏర్పాటు చేసిన పెట్టుబడిదారుల విందు సమావేశానికి హాజరయ్యారు. ఈసందర్భంగా కేటీఆర్‌ మాట్లాడుతూ కొత్త రాష్ట్రం తెలంగాణలో పెట్టుబడులకు గల అపారమైన అవకాశాలను గురించి వారికి వివరించారు. పెట్టుబడులతో భారత్‌కు వచ్చే వారికి ఇతర రాష్ట్రాల కంటే టీ-సర్కారు మెరుగైన సౌకర్యాలను అందిస్తోందని అన్నారు. డల్లాస్‌ ఐటీ కంపెనీల ప్రతినిధులు ఏర్పాటు చేసిన 'ఐటీ సర్వ్‌ అలెయన్స్‌' కార్యక్రమంలో మంత్రి కేటీఆర్‌ పాల్గొన్నారు. తెలంగాణ ఐటీ శాఖ కార్యదర్శి జయేష్‌ రంజన్‌ తెలంగాణ రాష్ట్రంలో చిన్న, మధ్య తరహా సంస్థల స్థాపనకు టీ-ప్రభుత్వం అందిస్తున్న రాయితీలు, సౌకర్యాలను గురించి పవర్‌ పాయింట్‌ ప్రదర్శననిచ్చారు. అనంతరం కేటీఆర్‌ మాట్లాడతూ రాష్ట్రంలో ఐటీ రంగ అభివృద్ధికి చేపట్టిన కార్యక్రమాలను గురించి వివరించారు. పారిశ్రామిక అభివృద్ధితో పాటు తెలంగాణ సమగ్రాభివృద్ధికి కట్టుబడి ఉందన్నారు. విద్యుత్తు కష్టాలను తొలగించేందుకు తెలంగాణలో విద్యుదుత్పత్తిని నాలుగు రెట్లు పెంచనున్నట్లు ఆయన వివరించారు. టీ-హబ్‌ కార్యక్రమం ద్వారా తెలంగాణ విద్యార్థులకు, యువకులకు కొత్త రెక్కలు తొడగనున్నట్లు వివరించారు. దేశంలో ఏక్కడా లేని విధంగా తాము విప్లవాత్మక పారిశ్రామిక విధానంతో మందుకు వచ్చినట్లు తెలిపారు.
'వైబ్రెంట్‌ హైదారాబాద్‌'లో ప్రసంగం..
         డల్లాస్‌లో ఏర్పాటు చేసిన 'వైబ్రెంట్‌ హైదరాబాద్‌' కార్యక్రమంలో కేటీఆర్‌ ప్రసంగించారు. హైదరాబాద్‌ కేంద్రంగా ఉన్న పెట్టుబడి అవకాశాలను.. నగరానికి ఉన్న ప్రత్యేకతలను ఆయన ఈ కార్యక్రమంలో వివరించారు. హైదరాబాద్‌లో ఐటీ, రక్షణ, ఏరోస్పేస్‌ రంగాలు తమ ప్రాధాన్యత రంగాలని వీటి అభివృద్ధికి ఇప్పటికే ఆయా రంగాలలోని ప్రముఖ కంపెనీలతో చర్చలు జరుపుతున్నట్లు తెలిపారు. తెలంగాణ రాజధాని పెట్టుబడులకు స్వర్గధామమని ఆయన అభివర్ణించారు. అనంతరం ఆయన స్థానిక ఎన్నారైలతో మీట్‌ అండ్‌ గ్రీట్‌ కార్యక్రమంలో పాల్గొన్నారు. తెలంగాణ ప్రభుత్వం చేపడుతున్న పలు కార్యక్రమాలను గురించి వివరించి ఎన్నారైల భాగస్వామ్యాన్ని కోరారు. ఇందుకు స్పందించిన డల్లాస్‌లోని ఎన్నారైలు తెలంగాణ తాగునీటి పథకానికి, మిషన్‌ కాకతీయ కార్యక్రమానికి దాదాపు రెండు లక్షల అమెరికన్‌ డాలర్ల మేర విరాళం అందించేందుకు ముందుకు వచ్చారు.అమెరికా పర్యటనలో భాగంగా మంత్రి కెటిఆర్‌ అమెరికాలో భారత రాయభారి అరుణ్‌సింగ్‌తో సమావేశమయ్యారు.
మీ స్నేహితులకు రికమెండ్ చెయ్యండి